text: 1000 håndboldspillere til DM i Kolding og Vamdrup
  13 februar 2013 kl. 09.05
  1000 handelsskoleelever fra hele landet skal spille om Danmarksmesterskabet i håndbold i Kolding og Vamdrup.
  Den 26. og 27. februar mødes 1000 handelsskoleelever fordelt på 82 hold for at spille om DM i håndbold.
  - En tredjedel af spillerne er elitespillere, og vi ved erfaringsmæssigt, at der leveres håndboldspil på et højt plan ved disse stævner, siger stævnets projektleder, Ib Vestergaard Jensen.
  DM i håndbold for handelsskoler i Kolding er et stævne, der er skabt i et samarbejde mellem KIF og IBC International Business College. 
  De cirka 1000 spillere kommer fra hele landet.
  - Udover det rent sportslige er det også interessant at se, hvad sportsstævner som eksempelvis et DM betyder for eleverne i forhold til deres skolearbejde. Det sociale aspekt ved arrangementet er meget stort, de unge lærer hinanden at kende på kryds og tværs af geografi, og der opstår stærke relationer ? og ikke mindst oplever eleverne, at det på den måde er sejt at gå i skole. Der er ingen tvivl om, at det styrker fastholdelsen af eleverne ? de har ganske enkelt ikke lyst til at droppe ud af skolen, fordi de oplever, at det er et godt sted at gå, siger Ib Vestergaard Jensen.
  